Episode 1. ຕາຕະລາງແບ່ງເວລາວຽກ - THE PROJECT PORTFOLIO MATRIX

ວິທີຮັບມືກັບຄໍາວ່າ ຈະເອົາແນວໃດຕໍ່ໄປ

ດຽວນີ້ເຈົ້າກໍາລັງເຮັດວຽກຫຼາຍໆຢ່າງພ້ອມກັນຢູ່ແມ່ນບໍ່ ? ຖ້າຄໍາຕອບວ່າ “ແມ່ນ” ນັ້ນແປວ່າເຈົ້າກໍາລັງເປັນຄົນທີ່ຕ້ອງຖືກເອີ້ນວ່າ Slasher (/). ຄໍາໆນີ້ໄດ້ຖືກຈາລຶກຂຶ້ນທໍາອິດໂດຍນັກຂຽນຊາວ New York ທ່ານໜຶ່ງທີ່ມີຊື່ວ່າ Marci Alboher ໃຊ້ໄວ້ເພື່ອອະທິບາຍຄົນຈໍານວນນັບບໍ່ຖ້ວນທີ່ບໍ່ສາມາດຕອບຄໍາຖາມງ່າຍໆເຊັ່ນວ່າ “ດຽວນີ້ກໍາລັງເຮັດວຽກຫຍັງເພື່ອລ້ຽງຊີບຢູ່ ?”

ສົມມຸດວ່າເຈົ້າກໍາລັງເປັນທັງຄູສອນຢູ່ໂຮງຮຽນ, ເປັນທັງນັກດົນຕີ ແລະ ທັງເປັນນັກໂປຣແກຣມເມີ້. ກ່າວຄືເຈົ້າກໍາລັງເຮັດວຽກຫຼາຍໆອັນຢູ່, ເຈົ້າມີວິທີແນວໃດເພື່ອແບ່ງເວລາໄປເຮັດວຽກແຕ່ລະຢ່າງນັ້ນໃຫ້ດຸ່ນດ່ຽງກັນ ? ແລະ ເຈົ້າເຮັດແນວໃດແດ່ເພື່ອຈະໃຫ້ໂຕເຈົ້າເອງມີເງິນຢ່າງໜ້ອຍກໍເຫຼືອຮອດທ້າຍເດືອນ ?

ເພື່ອຈະຕອບຄໍາຖາມທີ່ວ່າ ຈະເອົາແນວໃດຕໍ່ໄປ, ເຈົ້າຈະຕ້ອງຈໍາແນກວຽກທີ່ເຮັດຢູ່ປັດຈຸບັນນີ້ເສຍກ່ອນ ບໍ່ວ່າຈະເປັນວຽກຢູ່ຫ້ອງການກໍດີ ວຽກສ່ວນຕົວກໍດີ. ສໍາລັບເລື່ອງນີ້ ເຈົ້າສາມາດຫາຕົວຊ່ວຍໄດ້ ເຊິ່ງຕົວຊ່ວຍທີ່ວ່ານັ້ນແມ່ນເອີ້ນວ່າ ຕາຕະລາງແບ່ງເວລາວຽກ (THE PROJECT PORTFOLIO MATRIX) ທີ່ມີຕົວວັດແທກງ່າຍໆພຽງ 2 ຢ່າງເທົ່ານັ້ນຄື: ຄຸນຄ່າ(ລາຄາ) ແລະ ເວລາ (ເບິ່ງໄດ້ທີ່ຕາຕະລາງຂ້າງລຸ່ມ). ສໍາລັບຄໍາວ່າ ຄຸນຄ່າ(ລາຄາ), ເຈົ້າຈະຕ້ອງຕີຄວາມໝາຍມັນບໍ່ແມ່ນສະເພາະແຕ່ກ່ຽວກັບເລື່ອງເງິນເທົ່ານັ້ນ ແຕ່ມັນຍັງເປັນຊັບພະຍາກອນດ້ານອື່ນໆອີກເຊັ່ນວ່າ ໝູ່ເພື່ອນທີ່ເຮັດວຽກນໍາກັນກັບເຈົ້າ, ກຳລັງແຮງທີ່ເຈົ້າມີ ແລະ ຄວາມຕຶງຄຽດຂອງເຈົ້າກໍນັບເຊັ່ນກັນ.

ຄຸນຄ່າ(ລາຄາ) ແລະ ເວລາ ແມ່ນ 2 ຕົວຢ່າງທີ່ຍົກໃຫ້ເຫັນເປັນພື້ນຖານ. ຄວາມຈິງແລ້ວເຈົ້າຍັງສາມາດໃຊ້ຕົວວັດແທກອື່ນໄດ້ອີກທີ່ກ່ຽວຂ້ອງກັບວຽກສະເພາະຂອງເຈົ້າ. ຕົວຢ່າງ: ໃຫ້ x ແມ່ນ “ວຽກໂຕນີ້ທີ່ຂ້ອຍກໍາລັງເຮັດຢູ່ຈະຊ່ວຍໃຫ້ຂ້ອຍບັນລຸເປົ້າໝາຍທີ່ຂ້ອຍຕັ້ງໄວ້ແນວໃດ ?” ແລະ ໃຫ້ y ແມ່ນ “ຂ້ອຍສາມາດຮຽນຮູ້ຈາກວຽກນີ້ໄດ້ຫຼາຍເທົ່າໃດ ?”. ສະຫຼຸບຄື ຫຼັງຈາກເຮົາມາຂຽນ xy ໃສ່ຕາຕະລາງ, ເຮົາກໍຈະເຫັນຄວາມກ່ຽວຂ້ອງຂອງ 2 ຢ່າງນັ້ນຄື: ໜຶ່ງ “ເປົ້າໝາຍທີ່ເຮົາຈະເຮັດສໍາເລັດ” ແລະ ສອງ “ສິ່ງທີ່ເຮົາຈະຮຽນຮູ້”.

ວິທີຕີຄວາມໝາຍຜົນທີ່ໄດ້ຮັບ

1. ຈົ່ງເຊົາເຮັດວຽກທີ່ເຈົ້າບໍ່ສາມາດຮຽນຮູ້ຫຍັງຈາກມັນ ແລະ ມັນກໍບໍ່ໍຊ່ວຍໃຫ້ເຈົ້າຫຍັບໃກ້ຄວາມຝັນ ແລະ ເປົ້າໝາຍຂອງເຈົ້າ.

2. ສໍາລັບວຽກທີ່ເຈົ້າສາມາດຮຽນຮູ້ໄດ້ຈາກມັນ ແຕ່ຫາກວ່າມັນບໍ່ສາມາດຊ່ວຍເຈົ້າໃຫ້ໃກ້ຄວາມຝັນນັ້ນ ແມ່ນໜ້າສົນໃຈຢູ່ ແຕ່ວ່າມັນຍັງບໍ່ສາມາດພາເຈົ້າໃຫ້ບັນລຸເປົ້າໝາຍທີ່ເຈົ້າວາງໄວ້ໄດ້. ຄໍາແນະນໍາແມ່ນ ຈົ່ງປ່ຽນໄປຫາວຽກທີ່ຊ່ວຍເຈົ້າເຮັດຄວາມຝັນຂອງເຈົ້າໃຫ້ເປັນຈິງ.

3. ຖ້າວ່າວຽກຂອງເຈົ້າແມ່ນຖືກຕາມຄວາມຝັນທີ່ເຈົ້າມີ ແຕ່ມັນບໍ່ໍຊ່ວຍໃຫ້ເຈົ້າຮຽນຮູ້ສິ່ງໃໝ່ໆໄດ້, ຄໍາແນະນໍາແມ່ນ ຈົ່ງຊອກຫາໃຜບາງຄົນມາຊ່ວຍເຈົ້າເຮັດມັນ.

4. ຖ້າຫາກວ່າເຈົ້າທັງສາມາດຮຽນຮູ້ສິ່ງໃໝ່ໄດ້ ແລະ ທັງຫຍັບໃກ້ເຂົ້າຫາຄວາມຝັນຂອງເຈົ້າໄດ້, ນັ້ນແປວ່າ ເຈົ້າມາຖືກທາງແລ້ວ.

ຄະຕິເຕືອນໃຈ: ສິ່ງທີ່ອັນຕະລາຍທີ່ສຸດສຳລັບເຮົານັ້ນ ບໍ່ແມ່ນເຮົາຕັ້ງເປົ້າໝາຍສູງເກີນໄປແລ້ວຜິດຫວັງ ແຕ່ຫາກແມ່ນເຮົາຕັ້ງເປົ້າໝາຍຕໍ່າເກີນໄປແລ້ວສົມຫວັງຕ່າງຫາກ. Michelangelo

- THE DECISION BOOK (50 Models for Strategic Thinking)

Mikael Krogerus

Roman Tschäppeler